
CAMERA  DEPUTAŢILOR

Comisia pentru muncă şi protecţie socială 



Nr.27/95/24 iunie 2004
RAPORT

asupra propunerii legislative pentru completarea Legii nr.189/2000 pentru aprobarea Ordonanţei Guvernului nr.105/1999 privind acordarea unor drepturi persoanelor persecutate pe motive etnice de către regimurile instaurate în România cu începere de la 6 septembrie 1940 

şi până la 6 martie 1945

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru completarea Legii nr.189/2000 pentru aprobarea Ordonanţei Guvernului nr.105/1999 privind acordarea unor drepturi persoanelor persecutate pe motive etnice de către regimurile instaurate în România cu începere de la 6 septembrie 1940 şi până la 6 martie 1945, trimisă cu adresa nr.75 din 17 martie 2003

La întocmirea prezentului raport, Comisia a avut în vedere avizele Consiliului Legislativ şi Comisiei pentru drepturile omului, culte şi problemele minorităţilor naţionale.

Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.


Propunerea legislativă face parte din categoria legilor ordinare, conform prevederilor constituţionale, şi are ca obiect de reglementare completarea articolului 1 al Ordonanţei Guvernului nr.105/1999, articol care enumeră tipurile de persecuţii la care au fost supuse persoanele care beneficiază de prevederile acestei ordonanţe, prin adăugarea, la beneficiul ordonanţei şi a persoanelor născute în perioada în care părinţii se aflau în unele dintre situaţiile enumerate la acest articol.

Comisia propune Plenului respingerea iniţiativei legislative din următoarele considerente:

a) Propune o soluţie reparatorie care ar extinde prevederile Ordonanţei Guvernului nr.105/1999 asupra unor persoane care nu se regăsesc în situaţiile prevăzute de art.1 al actului normativ mai sus menţionat. 
Precizăm faptul că persoanele care s-au născut şi au crescut în condiţii de deportare, strămutare şi privare de libertate, beneficiază de prevederile ordonanţei atât în baza precizărilor normelor metodologice de aplicare, cât şi în temeiul dispoziţiilor Codului Familiei.
b) Extinderea prevederilor legii asupra altor categorii de persoane al căror număr nu se cunoaşte, ar conduce la un efort bugetar care nu poate fi susţinut financiar, cu atât mai mult cu cât se încalcă dispoziţiile art.15 din Legea nr.500/2002 privind finanţele publice şi art.138 alin.(5) din Constituţie, potrivit cărora “nici o cheltuială bugetară nu poate fi aprobată fără stabilirea sursei de finanţare”.
La lucrările comisiei au fost prezenţi 19 deputaţi, din totalul de 21 membri ai comisiei.

În urma dezbaterii propunerii legislative în şedinţa din data de 21 iunie 2004, Comisia propune respingerea acesteia cu 17 voturi pentru şi o abţinere.

PREŞEDINTE,



SECRETAR,

Smaranda DOBRESCU


Ion MÎNZÎNĂ 

Întocmit, 

Expert Monica Rallu CURTA

